歲除感舊
作者：呂南公
朝代：宋

paragraphs: 舊德無路報，衰年又增多。
平生感激心，恐懼成蹉跎。
幽幽黄鍾原，總角便經過。
一飯倚從母，徘徊類媕婀。
學書隨羣童，讙叫抵雁鵝。
相逞知字畫，勇於渴尋河。
羞耻道趙壹，矜誇有甘羅。
豈云幼慇懃，乃取晚坎軻。
荏苒三十載，萬千窮祟魔。
舊遊不得尋，聽問徒悲歌。
秋霜壓芳蘭，豈復異徑莎。
願見故根畹，邈如隔岷峨。
老窮怯脂韋，趣尚近笠簑。
此恨長不沒，安能辨蒿峨。